
Tárgy:

A Zuglói Egészségügyi Szolgálat járóbeteg-szakellátás kapacitás-átcsoportosításának kezdeményezése

I. Előzmények

A Zuglói Egészségügyi Szolgálat (a továbbiakban: ZESZ) főigazgató főorvosa 2025. október 6. napján kérelemmel fordult a Budapest Főváros XIV. Kerület Zugló Önkormányzatához az alábbi kapacitás-átcsoportosítások kezdeményezése céljából:
 - a Rehabilitációs Medicina alaptevékenység szakma heti 3 szakorvosi óraszáma átcsoportosításra kerüljön az Ortopédia szakmára, tekintettel arra, hogy ezen alaptevékenység folytatásához szükséges minimumfeltételeket a ZESZ már nem tudja biztosítani, továbbá ez az alaptevékenység az ortopédiai szakrendelésen is folytatható,

- a Rehabilitációs Medicina alaptevékenység szakma így megszüntetésre kerül,
- a Gyermek Gasztroenterológia szakma heti 2 szakorvosi óraszáma átcsoportosításra kerüljön a Gyermek- és ifjúságpszichiátria szakmára, mivel a gasztroenterológiai rendelés 7 éve szüneteltetve van, valamint a pszichiátriai rendelésre nagyobb az igény,

- a Gyermek Gasztroenterológia szakma így megszüntetésre kerül,
- a Neurológia szakma heti 15 nem szakorvosi óraszáma átcsoportosításra kerüljön a Pszichiátria szakmára annak érdekében, hogy a logopédiai ellátás teljesítménye növekedjen.  
Az átcsoportosítások szakmai, személyi és tárgyi feltételei rendelkezésre állnak, jelentős többletköltséggel nem járnak, viszont forgalom növekedést generálnak. 
II. Vélemények

A döntés meghozatalában releváns jogszabályi környezetet elsősorban az alább felsorolt jogszabályok alkotják:
Az egészségügyi ellátórendszer fejlesztéséről szóló 2006. évi   CXXXII. törvény (továbbiakban: törvény) 7. § (3) bekezdése alapján a fenntartó – az ellátási forma megváltoztatása nélkül – kezdeményezheti a fenntartásában működő egészségügyi szolgáltató kapacitásainak más, a szolgáltató finanszírozási szerződésében szereplő, illetve abban nem szereplő szakmákba – külön jogszabály szerinti mértékben – történő átcsoportosítását, azzal, hogy az egészségügyi szolgáltató rendelkezésére bocsátott kapacitásainak száma összességében nem változhat.
A törvény 7. § (7) bekezdése szerint a kérelmet az egészségügyi államigazgatási szervhez kell benyújtani.

Az egészségügyről szóló 1997. évi CLIV. törvény (a továbbiakban: Eütv.) 155. § (1a) bekezdés b) pontja szerint az (1) bekezdésben foglaltakon túl az egészségügyi intézmény fenntartójának hatáskörébe tartozik (a továbbiakban: szakmai fenntartói jogkörök) az egészségügyi intézmény kapacitásainak átcsoportosításával, csökkentésével, illetve szakmai összetételével kapcsolatos módosítás kezdeményezése.

Az Eütv. 155. § (21) bekezdése alapján az önkormányzati fenntartású, járóbeteg-szakellátást nyújtó egészségügyi intézmény tekintetében az (1a) bekezdés a)-d) és f)-h) pontja szerinti szakmai fenntartói jogköröket az érintett vármegyében működő irányító vármegyei intézmény gyakorolja.
A fővárosi és megyei kormányhivatal, valamint a járási (fővárosi kerületi) hivatal népegészségügyi feladatai ellátásáról, továbbá az egészségügyi államigazgatási szerv kijelöléséről szóló 385/2016. (XII. 2.) Korm. rendelet 8. § (1) bekezdés e) pontjának ek) alpontja szerint jelen ügyben a Kormány egészségügyi államigazgatási szervként az NNGYK-t jelöli ki. 

Az egészségügyi ellátórendszer fejlesztéséről szóló 2006. évi CXXXII. törvény végrehajtásáról szóló 337/2008. (XII. 30.) Korm. rendelet 8. § (1) bekezdése határozza meg, hogy milyen dokumentumokat kell a kezdeményezett átcsoportosítási kérelemhez csatolni. Ennek értelmében mellékelni kell az egészségügyi szolgáltató és fenntartója nyilatkozatát az átcsoportosítás fenntarthatóságáról (3. melléklet).

Jogi Főosztály véleménye: 

Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Népjóléti Bizottság tárgyalja. 
IV. Döntési javaslat 

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.
A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdései, valamint 50. §-a alapján egyszerű többséget igényel. 
Budapest, 2025. október 6.








       Rózsa András
                                                                                                       polgármester

Mellékletek felsorolása:

1. melléklet: határozati javaslat
2. melléklet: Zuglói Egészségügyi Szolgálat kérelme
3. melléklet: nyilatkozat fenntarthatóságról
Az előterjesztést készítette: 

Dr. Szűcs Krisztina - Humánszolgáltatási Főosztály Intézményfelügyeleti Főosztály   
1. melléklet a 123-724/2025. előterjesztéshez

Budapest Főváros XIV. Kerület Zugló Önkormányzata Képviselő-testülete

… …/2025. (X. 30.) önkormányzati határozata

a Zuglói Egészségügyi Szolgálat járóbeteg-szakellátás kapacitás-átcsoportosításának kezdeményezéséről

1. Budapest Főváros XIV. Kerület Zugló Önkormányzata Képviselő-testülete, mint fenntartó kezdeményezi az egészségügyi államigazgatási szervnél, hogy a Zuglói Egészségügyi Szolgálat Rehabilitációs Medicina alaptevékenység szakma heti 3 szakorvosi óraszáma az Ortopédia szakma szakorvosi óraszámára átcsoportosításra és a Rehabilitációs Medicina alaptevékenység szakma megszüntetésre kerüljön.
2. Budapest Főváros XIV. Kerület Zugló Önkormányzata Képviselő-testülete, mint fenntartó kezdeményezi az egészségügyi államigazgatási szervnél, hogy a Zuglói Egészségügyi Szolgálat Gyermek Gasztroenterológia szakma heti 2 szakorvosi óraszáma a Gyermek- és ifjúságpszichiátria szakma szakorvosi óraszámára átcsoportosításra és a Gyermek Gasztroenterológia szakma megszüntetésre kerüljön.

3. Budapest Főváros XIV. Kerület Zugló Önkormányzata Képviselő-testülete, mint fenntartó kezdeményezi az egészségügyi államigazgatási szervnél, hogy a Zuglói Egészségügyi Szolgálat Neurológia szakma heti 15 nem szakorvosi óraszáma a Pszichiátria szakma nem szakorvosi óraszámára átcsoportosításra kerüljön.

Határidő:             2025. november 30.
Felelős:                 Polgármester (Humánszolgáltatási Főosztály Intézményfelügyeleti Osztály útján) 
